作者:翁合
標題:賀新郎
內容:世事今如許。祗先生、壽身壽國，尚堪撐拄。一脈寬仁忠厚意，留到如今可數。問誰是、擎天一柱。名節難全官職易，這娥眉、肯效爭妍妒。幾而作，色斯舉。滄州萬頃舟橫渡。對和風、桃花流水，一蓑煙雨。親得紫陽傳正印，且作斯文宗主。世望皋夔伊傅。天意須酬平治願，撫參同、一卷長生譜。平治了，仙為侶。